KOMISJONI MÄÄRUS (EÜ) nr 1218/1999,

14. juuni 1999,

teatavate kaupade koondnomenklatuuri klassifitseerimise kohta

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. juuli 1987. aasta määrust (EMÜ) nr 2658/87 tariifi- ja statistikanomenklatuuri ning ühise tollitariifistiku kohta,1 viimati muudetud komisjoni määrusega (EÜ) nr 861/1999,2 eriti selle artiklit 9,

ning arvestades, et:

1) nimetatud määrusele lisatud koondnomenklatuuri ühtse kohaldamise tagamiseks on vaja vastu võtta meetmed, mis käsitlevad käesoleva määruse lisas osutatud kaupade klassifitseerimist;

2) määrusega (EMÜ) nr 2658/87 kehtestati koondnomenklatuuri tõlgendamise üldeeskirjad ja neid eeskirju kohaldatakse ka mis tahes muu täielikult või osaliselt koondnomenklatuuril põhineva või sellele mis tahes täiendavaid alajaotisi lisava nomenklatuuri suhtes, mis kehtestatakse konkreetsete ühenduse sätetega tariifi kohaldamist ja teisi kaubavahetusega seotud meetmeid silmas pidades;

3) vastavalt nimetatud üldeeskirjadele tuleb käesolevale määrusele lisatud tabeli 1. veerus kirjeldatud kaubad 3. veerus esitatud põhjenduste alusel klassifitseerida 2. veerus näidatud CN-koodide alla;

4) on asjakohane, et järgides ühenduses jõus olevaid meetmeid, mis on seotud tekstiiltoodete kahekordse kontrolli süsteemide ning eelneva ja tagasiulatuva ühenduse kontrolliga nimetatud toodete ühendusse importimisel, võib siduva tariifiinformatsiooni pidaja vastavalt nõukogu 12. oktoobri 1992. aasta määruse (EMÜ) nr 2913/92 (millega kehtestatakse ühenduse tolliseadustik3) artikli 12 lõike 6 sätetele 60 päeva jooksul jätkuvalt tugineda sellisele liikmesriikide tolliasutuste antud siduvale tariifiinformatsioonile kaupade klassifitseerimise kohta koondnomenklatuuris, mis ei vasta käesoleva määrusega kehtestatud sätetele;

5) käesoleva määrusega ettenähtud meetmed on kooskõlas tolliseadustiku komitee tariifi- ja statistikanomenklatuuri osakonna arvamusega,

ON VASTU VÕTNUD KÄESOLEVA MÄÄRUSE:

Artikkel 1

Lisatud tabeli 1. veerus kirjeldatud kaubad klassifitseeritakse koondnomenklatuuris vastavate nimetatud tabeli 2. veerus näidatud CN-koodide alla.

Artikkel 2

Kui ühenduses kehtivatest meetmetest, mis on seotud tekstiiltoodete kahekordse kontrollimise süsteemi ning eelneva ja tagasiulatuva ühenduse kontrolliga nende importimisel ühendusse, ei tulene teisiti, võib 60 päeva jooksul vastavalt määruse (EMÜ) nr 2913/92 artikli 12 lõikele 6 jätkuvalt tugineda liikmesriikide tolliasutuste antud siduvale tariifiinformatsioonile, mis ei vasta enam käesoleva määruse sätetele.

Artikkel 3

Käesolev määrus jõustub 21. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 14. juuni 1999

Komisjoni nimel

komisjoni liige

Mario MONTI

1 EÜT L 256, 7.9.1987, lk 1.

2 EÜT L 108, 27.4.1999, lk 11.

3 EÜT L 302, 19.10.1992, lk 1.

LISA

Kirjeldus Klassifikatsioon CN-kood Põhjendus

1 2 3

1. Aiavarikatus mõõtmetega 3×3 m, mis koosneb alla 5 mm laiusest polüetüleenribast valmistatud riidest, mis on mõlemalt poolt kaetud silmale nähtava plastmaterjaliga. Toote juurde kuuluvad raamistiku moodustavad metallvarvad ning pingutusseadmed, mille abil toode kinnitatakse maa külge. 3926 90 91 Klassifikatsioon määratakse kindlaks koondnomenklatuuri tõlgendamise üldeeskirjadega 1, 3b ja 6, grupi 59 märkusega 2a ning CN-koodide 3926, 3926 90 ja 3926 90 91 sõnastusega.

2. Kerge avar silmkoerõivas (100 % puuvilla) trükitud dekoratiivsete kujutistega, ulatub poolde reide (kogupikkusega 90 cm). Sellel on trikookangast kandiga ümarkaelus ja lühikesed varrukad. Varrukaotsad ja alumine äär on palistatud ning alumises ääres on umbes 10 cm pikkused külglõhikud. (Kleit) (Vt foto nr 580)* 6104 42 00 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 6104 ja 6104 42 00 sõnastusega. Vt ka koondnomenklatuuri selgitavaid märkusi CN-koodide 6104 41 00 kuni 6104 49 00 kohta. Kõnealust rõivaeset ei saa klassifitseerida öösärgiks, sest oma objektiivsete omaduste poolest võib seda kanda nii voodis kui ka mujal ja seetõttu ei ole see mõeldud ainult või peamiselt ööriietuseks. Oma pikkuse tõttu ei saa kõnealust rõivaeset klassifitseerida CN-koodi 6109 alla.

3. Kerge avar varrukateta silmkoerõivas (100 % puuvilla) trükitud dekoratiivsete kujutistega, ulatub allapoole põlvi (kogupikkusega 120 cm). Sellel on trikookangast kandiga avar ümarkaelus. Rõiva alumine äär on palistatud ja sellel on umbes 22 cm pikkused külglõhikud. (Kleit) (Vt foto nr 581)* 6104 42 00 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 6104 ja 6104 42 00 sõnastusega. Vt ka koondnomenklatuuri selgitavaid märkusi CN-koodide 6104 41 00 kuni 6104 49 00 kohta. Kõnealust rõivaeset ei saa klassifitseerida öösärgiks, sest oma objektiivsete omaduste poolest võib seda kanda nii voodis kui ka mujal ja seetõttu ei ole see mõeldud ainult või peamiselt ööriietuseks. Oma pikkuse tõttu ei saa kõnealust rõivaeset klassifitseerida CN-koodi 6109 alla.

4. Rõivas, mis on valmistatud 0,1 mm paksusest ühevärvilisest riidest (100 % polüamiid) ning mis on seestpoolt kaetud mittepoorse plastmaterjali (polüuretaan) ja tepitud voodriga. Rõival on kaks kraed, millest üks on valmistatud karustrikookangast; see on eest täielikult avatav ja selle esikinnise vasak pool kinnitatakse trukkidega parema poole peale. Rõival on pikad varrukad, mille otstes on lukud, ning ees vöökoha kõrgusel kaks sisetaskut. Rõivas ulatub puusadeni (kogupikkusega 75 cm) ning selle alumises ääres on kokkutõmbamisvahend. (Anorakiga samalaadne rõivaese) (Vt foto nr 583)* 6201 93 00 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6, grupi 59 märkusega 2(a)(1), grupi 62 märkusega 8 ning CN-koodide 6201 ja 6201 93 00 sõnastusega. Rõivaese on valmistatud kangast, mille kate ei ole palja silmaga nähtav.

5. Kahevärvilisest sünteesriidest (100 % nailon) valmistatud varrukateta rõivas (v.a silmkoeline), mis katab ülakeha kuni puusadeni. Rõivas on V-kaelusega, eest täielikult avatav ja suletav tõmblukuga ning selle alumist äärt saab elastikmaterjali abil kokku tõmmata. Käeaukude alumised osad on osaliselt elastsed. Rõival on takjapaelkinnisega välistasku, rihma-aasad ning reguleeritav kinnitusvahendiga riiderihm. Rõivas on üleni vooderdatud. Rõivas koosneb kahest esitükist ning ühest tagatükist, mis kõik on valmistatud poorsest plastmaterjalist. (Muud rõivad) (Vt foto nr 582)* 6211 43 90 Klassifikatsioon määratakse kindlaks koondnomenklatuuri tõlgendamise üldeeskirjadega 1 ja 6 ning CN-koodide 6104 ja 6104 42 00 sõnastusega. Vt ka harmoneeritud süsteemi selgitavaid märkusi rubriigi 6211 kohta. Kõnealust rõivaeset ei saa selle objektiivsete omaduste tõttu klassifitseerida rubriiki 6307 kuuluvaks päästevestiks.

6. Aiavarikatus mõõtmetega 3×3 m, mis koosneb tihedast riidekattest (100 % puuvill) ning mille juurde kuuluvad raamistiku moodustavad metallvarvad ja pingutusseadmed, mille abil toode kinnitatakse maa külge. Riie moodustab nelja püsttala katva katuse. (Vt foto nr 588)* 6306 91 00 Klassifikatsioon määratakse kindlaks koondnomenklatuuri tõlgendamise üldeeskirjadega 1, 3b ja 6, grupi 63 märkusega 1 ning CN-koodide 6306 ja 6306 91 00 sõnastusega. Kuna toote kõik neli külge on avatud, ei saa seda klassifitseerida telgiks.

* Fotod on üksnes informatsiooniks.